औरंगाबाद। नगर थाना क्षेत्र के जामा मस्जिद के सामने स्थित भीतरी बाजार में शुक्रवार की शाम खरीदारी करने आई महिलाओं के गले से सोने की चेन छिनने के क्रम में दो महिलाओं को पकड़ा गया है। जिन्हें पकड़ कर थाने को सुपुर्द कर दिया गया है और पुलिस उनसे पूछताछ कर रही है।
मामले के बारे में जानकारी देते हुए कथरुआ गांव निवासी अभिषेक सिंह ने बताया कि आज शाम को अपने परिवार के सदस्यों के साथ छठ सामग्री के खरीदारी करने बाजार आए हुए थे। इसी दौरान वे भीतरी बाजार चूड़ी लेने गए। तभी दो महिलाएं उनके परिवार की महिलाओं के गले से चेन छीनकर भागने लगी।जिन्हे खदेड़कर पकड़ लिया गया और थाना को सुपुर्द किया गया है।
पकड़ी गई दोनों महिलाओं की पहचान सासाराम के स्टेशन निवासी के रूप में की गई है। नगर थानाध्यक्ष सतीश बिहारी शरण ने बताया कि इस मामले में अभिषेक सिंह द्वारा आवेदन दिया गया है। जिसके आधार पर आगे की करवाई की जा रही है।
उन्होंने बताया कि महिलाओं द्वारा छीना गया एक सोने का चैन बरामद किया गया है। जिसकी कीमत लगभग एक लाख रुपए आंकी जा रही है। फिलहाल पकड़ी गई दोनों महिलाओं से उनके गिरोह के अन्य सदस्यों के बारे में जानकारी प्राप्त की जा रही है।